Tverdohleb se je iger udeležil še kot član štafete 4x400 m, ki pa je z nastopi zaključila že v kvalifikacijah. S časom 3:05.59 je za več kot pet sekund zaostala za finalom in v svoji kvalifikacijski skupini zasedla 5. mesto. Istega leta je Tverdohleb sodeloval še na Svetovnem atletskem pokalu v Havani in na 400 m z ovirami zasedel 5. mesto. Leta 1993 je nastopil na svojem prvem Svetovnem prvenstvu in v nemškem Stuttgartu osvojil končno šesto mesto. Svetovni prvak je postal v tistem času nepremagljivi Američan Young (47.18), Tverdohleb pa je dosegel čas 48.72 in v finalu prehitel le Američana Derricka Adkinsa in Kenijca Barnabasa Kinyora.